text: Henrik Dam Kristensen atter præsident for Nordisk Råd
  29 oktober 2015 kl. 15.54
  For anden gang i en lang politisk karriere blev Henrik Dam Kristensen fra Grindsted torsdag valgt til præsident for Nordisk Råd.
  Sammen med vicepræsident Mikkel Dencker (DF) skal Henrik Dam Kristensen (S) stå i spidsen for Nordisk Råd, når Danmark overtager formandskabet for det parlamentariske samarbejde i Norden i 2016.
  - I disse år er der en historisk mulighed for et tættere samarbejde. Vi har intet at tabe og alt at vinde med et tættere forsvars- og sikkerhedspolitisk samarbejde i Norden. Det vil øge respekten for de nordiske lande, sagde Henrik Dam Kristensen efter valget.
  Det danske formandskab vil arrangere en større konference og præsentere perspektiverne for nordisk forsvarssamarbejde i 2016 og fortsætte arbejdet med de mange udfordringer i det arktiske område.
  Henrik Dam Kristensen var også præsident for Nordisk Råd i 2011 og han glæder sig til atter at være i front for det nordiske samarbejde.
  
  